**תקציר "בין בדידות לשייכות" –**

**"כנפיים של קרמבו" בימי קורונה**

תנועת הנוער "כנפיים של קרמבו" הינה תנועת נוער ארצית לילדים ולבני נוער עם וללא מוגבלויות אשר חרטה על דגלה קידום פעילות משותפת, מכלילה ומשייכת. המפגש ההטרוגני המתקיים במסגרת התנועה תורם להעלאת המודעות ולהיכרות של כלל הפעילים עם מגוון האוכלוסיות הקיים בחברה הישראלית.

החינוך הבלתי פורמלי מספק דפוסים ייחודיים לקבוצות מגוונות, במטרה להשיג שייכות, הדדיות ושותפות דרך פעילות חברתית משמעותית ואף אידאולוגית. מטרת הפעילויות הללו היא בין השאר לתת מענה לחוויות של בדידות, ריחוק חברתי וניכור. בדידות מוגדרת כתחושה בלתי נעימה, שבעטיה אדם חש ריקנות וניכור. תפיסה זו מתאפיינת בחוסר שביעות רצון מקשרים חברתיים או תסכול מתמשך מקשרים אלו. תחושת הבדידות מתייחסת לתפיסות ולרגשות המשקפים עצבות מתמשכת והתנסות שלילית של הפרט במסגרת חברתית.

הדילמה בין בדידות לשייכות התעצמה בתחילת שנת 2020, עם התפשטות מחלת הקורונה (COVID-19), אשר במרץ 2020 הוגדרה על ידי ארגון הבריאות העולמי כמגפה עולמית.

הצורך בריחוק החברתי השפיע במישרין על החינוך הבלתי פורמאלי, כאשר תנועות הנוער נאלצו להפסיק את פעילותן הפרונטלית. תנועת "כנפיים של קרמבו" בחרה לפתח ולשנות את מסגרת הפעילות שלה בהתאם למגבלות החדשות והמשתנות תדיר.

מסמך זה מציג מחקר שבוצע במהלך תקופה מורכבת זו, במהלך 2021-2020. חלקו הראשון של המחקר עסק בחקר איכות החיים וחוויית ההשתתפות של פעילים עם מוגבלויות מורכבות בתנועת הנוער "כנפיים של קרמבו". המחקר בדק את עמדותיהם של הפעילים לגבי תחושת השייכות שלהם והשפעתה על איכות החיים בתקופת הקורונה. חלק זה של המחקר התבסס על שאלון להורים שעליו ענו הורי הפעילים עם המוגבלויות המורכבות. חלקו השני של המחקר בדק את עמדותיהם של הפעילים, עם וללא מוגבלויות, בנוגע להשפעת הפעילות בתנועה על איכות חייהם ובנוגע למשמעות של פעילות זו עבורם.

מהממצאים של שני חלקי המחקר עולה כי השתתפות קבועה ויציבה של הפעילים בתנועה, במהלך התקופה המאתגרת, חיזקה את תחושת המקובלות והפחיתה את תחושת הבדידות שלהם.

שני חלקי מחקר זה הציגו תמונה ייחודית. בחלקו הראשון של המחקר, על פי דיווח ההורים, נמצא קשר חיובי מובהק בין חוויית ההשתתפות של הפעיל לבין איכות חייו וכן קשר חיובי לתחושת המקובלות החברתית. חלקו השני של המחקר הראה כי בקרב משתתפי המחקר, חברי "כנפיים של קרמבו" הלוקחים חלק פעיל בפעילויות התנועה, אין הבדל מובהק בין פעילים עם מוגבלות לבין פעילים ללא מוגבלות. ניכר כי אלה גם אלה חוו שייכות, הדדיות ומשמעות בחיים ובתנועה באופן דומה.